[{"text_idx": "#000000", "text": "Pan ddaeth gwir natur argyfwng Coronafeirws i\u2019r amlwg yn y Deyrnas Gyfunol, gellid fod wedi maddau i rywun am gymryd yn ganiataol ei fod yn arwyddocau ergyd dirfodol i\u2019r drefn economaidd ryngwladol, fel ag y mae. Wrth i\u2019r wlad ddechrau deall y brwydrau yr oeddem ar fin eu hwynebu, siawns y byddem yn gweld y goleuni, gyda methiannau\u2019r Ceidwadwyr Prydeinig, a pholisiau cyni a chyfalafiaeth yn gyffredinol yn dod yn bur amlwg ac yn ddiymwad? Siawns hefyd na allai offer y cyfryngau gwleidyddol sy\u2019n cynnal yr uniongrededd hwn gystadlu a\u0302 phrofiadau\u2019r degau o filoedd o bobl sy\u2019n marw o\u2019n cwmpas, gyda chymdeithas fel yr ydym yn ei hadnabod yn peidio a\u0302 gweithio, a gwrthddywediadau cyfalaf a sylwyd arnynt ers tro yn cyrraedd eu terfyn. Am unwaith, a yw\u2019n bosib ein bod yn iawn i gyfateb gobaith ein dealltwriaeth a\u0302\u2019n hewyllys?"}, {"text_idx": "#000001", "text": "Ar gychwyn y drychineb hon, roeddem yn cael ein boddi gan awgrymiadau a oedd yn datgan nad oeddem ond yn ailfyw dirwasgiadau blaenorol neu argyfyngau cyfalafiaeth eraill tebyg, ond yn hytrach yn wynebu rhywbeth llawer iawn mwy difrifol ac oesol. Eto, er yr angen ymddangosiadol ar gyfer newid arwyddocaol i\u2019r ffordd yr ydym yn byw er mwyn goresgyn y bygythiad difrifol hwn i gymdeithas, diflannodd unrhyw synnwyr o frwdfrydedd rhag-chwyldroadol yn gyflym. Daeth grym llwyr arfau ideolegol y wladwriaeth \u2013 a difaterwch didrugaredd ei warchodwyr presennol \u2013 yn amlwg yn ddigon buan, ac yn yr un modd ein hanallu ninnau i\u2019w wrthsefyll."}, {"text_idx": "#000002", "text": "Wrth i gadw pellter cymdeithasol, cyfyngiadau symud gorfodol gan y llywodraeth a marweidd-dra economaidd ddod yn realiti, ymddengys i bopeth o fewn y diwylliant Prydeinig ddod i stop. Yn y foment hon, nid oes dim yn digwydd neu\u2019n gallu digwydd, ac ymddengys nad ydym yn gallu damcaniaethu tu hwnt i\u2019r stasis. Mae\u2019r cynigion ar ymateb yn edrych yn aruthrol o debyg i\u2019r rhai a gynigiwyd i\u2019r trychinebau sydd wedi bod. Unwaith eto, ymddengys ein bod yn awyddus i droi at nostalgia, at ymostwng, at adfywiad o ffurfiau marw o anghydsynio."}, {"text_idx": "#000003", "text": "Fel yr ysgrifennodd Nick Srnicek ac Alex Williams yn Inventing the Future, mae hyn yn gyffredin i\u2019r fath argyfwng, ac \u2018wrth i argyfyngau godi cyflymder a grym, mae gwleidyddiaeth yn crebachu ac yn encilio. Yn y parlys hwn o\u2019r gwleidyddol ddychmygol, mae\u2019r dyfodol wedi\u2019i ganslo.\u2019 [2] Yr oll sy\u2019n bodoli yn y presennol bythol hwn yw\u2019r frwydr i osgoi angau, amddifadedd neu unrhyw drallod arall o\u2019r nifer a esgorwyd gan y feirws. Y gorffennol yw\u2019r oll y gall Prydeindod ei fynegi, ac os oes dyfodol am fod y tu hwnt i\u2019r Feirws, ni all diwylliant Prydeinig ddychmygu\u2019i hun yn rhan ohono."}, {"text_idx": "#000005", "text": "Mae\u2019r stasis diwylliannol hwn yn llawer iawn dyfnach nag ymateb blinedig i argyfwng unigol, a dylid ei weld fel apotheosis deugain mlynedd o gyflyrru cymdeithasol neoryddfrydol, a elwir yn aml yn \u2018realaeth gyfalafol\u2019. Dychmygwyd \u2018relaeth gyfalafol\u2019 gan Mark Fisher fel \u2018y gred sydd i\u2019w gael nid yn unig mai cyfalafiaeth yw\u2019r unig system wleidyddol ac economaidd ymarferol, ond hefyd ei bod erbyn hyn yn amhosibl hyd yn oed dychmygu dewis arall cydlynol iddi.\u2019[3] Dyma oedd ein cyflwr cyn argyfwng coronafeirws, ac er brys y sefyllfa, y man lle y safwn o hyd."}, {"text_idx": "#000006", "text": "Er y bygythiad dirfawr mae cyfalafiaeth yn ei wynebu ar hyn o bryd, dylai\u2019r diffyg symud yn ystod yr argyfwng hwn brofi bod cyfalafiaeth yn rhyfeddol o hyblyg ac addasadwy i\u2019r fath ergydion i\u2019w fecanwaith. Mae diwedd ymddangosiadol realaeth gyfalafol yn cael ei esgor ers bron i ddegawd, ac eto fel y dywed Matt Colquhoun \u2018mae dal ffordd i fynd: nid yw pwyntio bys at fethiannau cyfalafiaeth yn gwneud dim os nad yw\u2019n llenwi\u2019r bwlch hwnnw (a\u2019n un ninnau) a\u0302 ffyrdd amgen o weithredu.\u2019"}, {"text_idx": "#000007", "text": "Nid oes yr un canlyniad byr dymor o\u2019r argyfwng hwn yn anghyfarwydd i ni: nid oes angen dweud wrth ddinasyddion gwladwriaeth Aberfan, Hillsbrough a Grenfell yr hyn sy\u2019n digwydd pan mae\u2019r wladwriaeth esgeulus honno yn gwadu ei chyfrifoldeb neu ddyletswydd i ofalu am ei dinasyddion. Yr unig wahaniaeth o bosib yw graddfa syfrdanol y drychineb hon. Ymddengys felly fod y diffyg atebion amlwg, neu hyd yn oed strategaethau ar gyfer ymladd yr achosion ac effeithiau y mae\u2019r Feirws wedi ei ryddhau, yn awgrymu unwaith eto nad ydym am newid y modd yr ydym yn byw ar ein liwt ein hunain \u2013 mewn modd digon radical i allu ymateb i hyn neu unrhyw gwymp cymdeithasol arall a allai fod yn dyfod (yr argyfwng hinsawdd y pennaf yn eu mysg). Fel y dywed Colquhoun:"}, {"text_idx": "#000009", "text": "Yr esboniad mwyaf eglur o\u2019r \u2018gallu i addasu\u2019 hwn yw nad oes dim byd y tu hwnt i ymadferiad (recuperation) y wladwriaeth gyfalafol, er gwaethaf popeth. Hynny yw, mae\u2019r system economaidd sy\u2019n llywodraethu pob elfen o\u2019n bywydau yn hynod fedrus wrth gymryd yr hyn sy\u2019n ymddangosiadol elyniaethus iddo \u2013 protest, anghydsynio artistig, ffyrdd amgen o drefnu ac yn y blaen \u2013 a thrawsnewid ei ystyr i\u2019r fath raddau fel ei fod yn cryfhau hegemoni yr hyn yr oedd yn ceisio ei herio."}, {"text_idx": "#000010", "text": "Mae pob ystum sydd i\u2019n bywyd yn cael ei blygu drwy brism cyfalaf: mae\u2019n aralleirio pob syniad a gweithred posib, hyd yn oed yr hyn sy\u2019n o\u0302l pob golwg yn gamwedd yn ei erbyn. Dywed Marx: \u2018Mae natur unigolion yn dibynnu ar y cyflyrau materol sy\u2019n penderfynu ar eu cynhyrchiant\u2019 ac felly \u2018mae\u2019r syniadau sy\u2019n arglwyddiaethu yn ddim byd mwy na mynegiant delfrydol o\u2019r perthnasau materol dominyddol.\u2019 Mae bywyd i gyd yn israddol i gynnyrch cyfalafol, ac felly mae pob briwsionyn o ymddygiad dynol yn cael ei gymhathu ynddo."}, {"text_idx": "#000011", "text": "Yn o\u0302l Marcuse, mae\u2019r broses hon o gymhathu yn trawsnewid \u2018gweithiau ymddieithriad\u2019 fel eu bod \u2018yn cael eu hymgorffori i\u2019r gymdeithas hon ac yn cael eu cylchredeg fel rhan hanfodol o\u2019r cyfarpar sy\u2019n addurno ac yn seicdreiddio cyflwr y sefyllfa cyffredinol\u2019 [5]. O ganlyniad, mae unrhyw fodd o anghydsynio \u2018wedi eu hamddifadu o\u2019u grym gwrthwynebol, o\u2019u dieithriaid sef yr union ddimensiwn o\u2019u gwirionedd\u2019 [6]. Gyda hyn mewn golwg, mae modd gweld sut mae unrhyw strategaethau eginol ar gyfer goresgyn canlyniadau arhosol y Feirws, yn hytrach na chael eu gohirio ganddynt, wedi eu cymhathu yn gyflym gan actorion y wladwriaeth a waethygodd neu a achosodd hwy yn y lle cyntaf."}, {"text_idx": "#000012", "text": "Mae modd i ni weld o\u2019n cwmpas dystiolaeth o\u2019r cymhathiad hawdd hwn gan y wladwriaeth, a hyblygrwydd ein diwylliant a\u2019n dynoliaeth o dan gyfalafiaeth. Ar hyd bob cam o\u2019n hymgais i ddeall ac i ymyrryd yn yr ymateb gwleidyddol i\u2019r argyfwng, mae Josie Sparrow yn dweud ein bod yn gallu gweld sut mae \u2018cyfalafiaeth wedi ymfyddino\u2019n barod i geisio amsugno\u2019r don hon o radicaliaeth bob-dydd i\u2019w llwybr ei hun\u2019."}, {"text_idx": "#000013", "text": "Sylwer, er enghraifft, ar gyflymder y modd y mae termau a chysyniadau megis \u2018cydgymorth\u2018 a \u2018chydsefyll\u2019 wedi eu dwyn oddi ar y cyhoedd a\u2019u defnyddio gan y wladwriaeth, neu\u2019r ffenomen berthynol o glapio i weithwyr iechyd. Newidwyd yr hyn a ddechreuwyd yn gymharol naturiol, yn gyflym ac yn gyfrwys, i sioe a hwyluswyd gan y wladwriaeth, nad oedd yn cynrychioli dim y tu hwnt i\u2019w oddefoldeb: ystum erchyll o wag pan mae gweithwyr iechyd yn erfyn am gymorth gan y llywodraeth. Efallai ei fod yn ymddangos fel bod yr argyfwng yn symud yn araf, ond mae mecanwaith y wladwriaeth yn symud yn gyflym i gyfyngu unrhyw anghydsynio."}, {"text_idx": "#000014", "text": "Eto mae yna gynsail diweddar i hyn. Yr ydym yn gweld ailgyfansoddi\u2019r \u2018gymdeithas fawr\u2019 a welwyd gan glymblaid y Ceidwadwyr a\u2019r Democratiaid Rhyddfrydol o ddechrau\u2019r 2010au, a wnaeth, o dan haenen denau gysurus, ddatgan i\u2019r cyhoedd fod y wladwriaeth gymdeithasol wedi\u2019i chyfyngu, a bod rhaid i bawb ymladd drostynt eu hunain mewn gwlad a oedd ond yn caniatau i\u2019r mwyaf breintiedig lwyddo. Ceir atseiniau hefyd o\u2019r ymateb adweithiol i derfysgoedd haf 2011, lle daeth cymunedoliaeth i olygu moethusrwydd dosbarth canol (rhagflaenydd yr ymgyrch chwydlyd \u2018clean for for the queen\u2018) tra\u2019n dawel obeithio y byddai\u2019r fyddin yn cael eu gorchymyn i roi\u2019r isddosbarth (oedd yn aml wedi\u2019u hiliaethu) no\u0302l yn eu lle."}, {"text_idx": "#000015", "text": "Sylwer hefyd pa mor hawdd mae ein modd \u2018newydd\u2019 o fyw wedi\u2019i fasnacheiddio, yn ystod cyfyngiadau symud. Nid yw banciau na chwmniau cyfathrebu wedi gwastraffu unrhyw amser yn stribedu hysbysebion wedi\u2019u hysbrydoli gan y cyfyngiadau yma, gyda phob egwyl hysbysebion nawr yn glytwaith o sgrinau ap sgwrsio arlein. Mae\u2019r ffurf benodol o lafur ynysig sy\u2019n dod o weithio o adref wedi\u2019i drawsnewid i nwydd y gellid ei werthu, gyda dyfodiad platfform Zoom dros nos fe ymddengys yn dangos sut mae\u2019r argyfwng yn gallu bod yn hynod broffidiol \u2013 i\u2019r rheiny mewn safle i fod yn eiddo ar yr eiddo deallusol neu\u2019r modd cynhyrchu iawn."}, {"text_idx": "#000016", "text": "Mae byw gyda\u2019r Feirws hefyd wedi datblygu dimensiwn esthetaidd penodol: wedi\u2019i gynorthwyo gan system wobrwyol y cyfryngau cymdeithasol, mae pobl yn perfformio\u2019r argyfwng \u2013 pobi bara, creu sgetsys, chwarae gemau, creu tameidiau o\u2019u bywyd y gellid ei rannu \u2013 chwarae eu rhan yn y broses o masnacheiddio lle, fel y dywed Steven Shaviro:"}, {"text_idx": "#000017", "text": "\u2018Nid yw cyffro neu deimladau esthetaidd bellach yn ddiduedd, oherwydd maent wedi cael eu hailffurfio fel arwyddion o hunaniaeth bersonol\u2019, \u2018wedi\u2019u trawsffurfio i ddata\u2019, \u2018wedi\u2019u ecsbloetio ar ffurf llafur, a\u2019u marchnata fel profiadau newydd a dewisiadau bywyd cyffrous\u2019."}, {"text_idx": "#000018", "text": "Mae hyn hefyd, wrth gwrs, ag elfen o ddosbarth iddo: yn yr un modd a bywyd cyn y feirws, mae amser hamdden yn nwydd prin sydd ond yn eiddo i rhai pobl, felly wrth i bobl gwyn dosbarth canol ennill yr hawl i fod y fersiwn gorau o\u2019u hunain, mae pobl dosbarth gweithiol yr un mor brysur ac yn cael eu gorweithio cyn gymaint ag erioed, yn llafurio yn y sector iechyd, yn cludo parseli, yn llenwi silffoedd archfarchnadoedd ac mewn sawl swydd ansicr eraill isel eu ta\u0302l."}, {"text_idx": "#000020", "text": "\u2018Yn hytrach na gosod sioe dawelol arnom, mae corfforaethau cyfalafol yn mynd allan o\u2019u ffordd i\u2019n gwahodd i gymryd rhan, i gynhyrchu ein cynnwys ein hunain, i ymuno a\u0302\u2019r drafodaeth. Erbyn hyn, nid oes rheswm na chyfle i ddiflasu. Rydym yn symud yn ddiderfyn ymhlith y diflas, ond mae ein system nerfol wedi\u2019i gyffroi gymaint fel nad oes gennym y moethusrwydd o deimlo\u2019n ddiflas. Nid oes neb wedi\u2019u diflasu, mae popeth yn ddiflas.\u2019 [7]"}, {"text_idx": "#000021", "text": "Mae adnabod y nodweddion bywyd hyn gyda\u2019r Feirws yn dangos nad yw\u2019r rhain yn ffenomena\u0302u newydd, ond yn hytrach yn symptomau aciwt o nodweddion cyfalafiaeth a oedd yn bodoli eisioes. Felly, i ddeall yr argyfwng yn iawn, mae\u2019n rhaid i ni astudio\u2019r modd mae\u2019r weithred hon o ymadferiad yn perthyn i\u2019r ymryson rhwng y bobl a\u2019r wladwriaeth, a datblygu dealltwriaeth o\u2019r modd mae\u2019r wladwriaeth gyfalafol ryddfrydol yn gweithredu, yn enwedig mewn adeg o argyfwng. Fel y nododd Owain Hanmer, mae\u2019r ffaith fod y cysyniadau hyn yn cael eu cymhathu gan y wladwriaeth ynddo\u2019i hun yn arwyddocau eu methiannau, yn y modd \u2018nad yw\u2019n rhyfedd fod llawer yn mwyaf sydyn yn hyrwyddo syniadau ac arferion sosialaeth (ac hyd yn oed anarchiaeth)\u2019 achos \u2018bydd hyd yn oed yr unigolyddwyr mwyaf cynddeiriog... yn dibynnu ar gymdeithasiaeth, cydweithrediad pobl a chydgymorth.\u2019 Ac felly mae\u2019n glir nawr \u2018bod eu safle ideolegol ar y pwynt hwn yn chwerthinllyd ac yn gwbl annaliadwy.\u2019"}, {"text_idx": "#000022", "text": "Eto mae mudiad torfol yn erbyn y safiad ideolegol anghynaliadwy hwn yn ddigalon o bell. Achos yn y pen draw, mae cyfalaf a\u2019r wladwriaeth yn cynnal monopoli ar gynhyrchu ystyr i\u2019r graddau y daw gweithredoedd tramgwyddus yn ystumiau y gellid eu defnyddio i gynnal uniongrededd gwleidyddol: y \u2018rhag-ymgorffori\u201d o \u2018ddeunyddiau a oedd ynghynt fel petaent yn cynnwys posibiliadau chwyldroadoll\u2019, sy\u2019n arwain at \u2018fformatio rhagbrynol ac ailffurfio o ddyheuadau, uchelgeisiadau a gobeithion gan ddiwylliant cyfalafol\u2019.[8] Felly mae modd i ni fynegi ein hunain mewn modd lluosog yn erbyn gweithredoedd barbaraidd y llywodraeth, ond nid mewn modd sy\u2019n anghydsynio yn erbyn methiant y wladwriaeth, dim ond gwneud yn iawn am y diffygion, heb herio\u2019r rhesymau am y methiant hwnnw."}, {"text_idx": "#000023", "text": "Dyma\u2019r rheswm pam na allwn ni feddwl tu hwnt i\u2019r argyfwng: mae\u2019n argyfwng cyfalafol, yn wir mae\u2019n argyfwng hanfodion cyfalafiaeth, eto nid oes dim y gellid ei ddychmygu y tu hwnt iddo na chwaith unrhyw bosibilrwydd dymchwelol y tu fewn iddo. Yr ydym yn gweld yr un pethau, yr un patrymau ac y gwelwn mewn unrhyw argyfwng. Yr unig broses yw un o dlodi araf: cyfalafiaeth drychineb, Bezosiceiddio ein holl lafur a\u2019n hadnoddau, a bywyd o dan lywodraeth Prydain Doriaidd yn cyrraedd terfynau erchyll ac abswrd. I ddechrau roedd gennym drasiedi llymder, nawr cawn ffars y Feirws."}, {"text_idx": "#000024", "text": "Yr ydym wedi gweld sawl enghraifft o bobl yn dod ynghyd i helpu ei gilydd yn ystod y cyfnod astrus hwn. Ond eto, rydym wedi\u2019n rhwystro rhag troi\u2019r ymdeimlad hwn i ddibenion sydd yn chwyldroadol: mudiad torfol o bobl sy\u2019n meddu ar y gallu i adrodd ffaeleddau gweithredoedd y llywodraeth, gan symud i wneud rhywbeth amdanynt. Gwelwn awch am gymunedoliaeth yn gwrthdaro a\u0302 rhesymeg ddiwylliannol neo-ryddfrydiaeth. Mae rhaid i ni yn awr hefyd arsylwi y ffyrdd penodol y mae\u2019r ffenomenau rhyngwladol hyn yn ymgorffori eu hunain trwy weithredoedd y genedl-wladwriaeth gyfalafol, yn enwedig y wladwriaeth Brydeing sy\u2019n dirywio yn derfynol."}, {"text_idx": "#000025", "text": "Mae modd i ni weld felly broses o ymadferiad \u2013 o atal a chymhathu bygythiadau i gyfalaf \u2013 sy\u2019n arwyddocaol o allu y genedl-wladwriaeth i ail-raddnodi, adfywio ac ailffurfio ei hun yn achos argyfwng, gan gymryd yr hyn sy\u2019n ei fygwth ac nid yn unig ei wrthsefyll, ond i ymgorffori ac ailbwrpasu\u2019r union fygythiadau hynny. Mae hyn hefyd yn egluro\u2019r modd y mae\u2019r llywodraeth Brydeinig wedi cynnal cydsyniad digonol ar gyfer eu rhaglen hyd yn hyn, er ei fod yn amlwg yn dadfeilio."}, {"text_idx": "#000027", "text": "Mae\u2019n rhaid cydnabod fodd bynnag fod y wladwriaeth gyfalafol ryddfrydol yn straffaglu fwyfwy i gynnal y setliad hwn. Mae\u2019n bwysig deall neoryddfrydiaeth fel proses, yn hytrach nag ideoleg statig, yn yr un modd mae David Harvey yn nodi fod \u2018cyfalafiaeth yn broses ac nid yn beth\u2019 [9]: yn ei hanfod mae\u2019n cynnwys elfen amserol. Felly, yn ei brosiect llinellol o breifateiddio ac o liniaru ar ddefnyddioldeb y wladwriaeth \u2013 \u2018dinistr creadigol\u2019 [10], fel y\u2019i gelwir gan Harvey \u2013 mae\u2019n cynnwys gwrthddywediad paradocsaidd hanfodol, sef ei fod yn dibynnu ar ei Arall amserol \u2013 hanes a chof torfol o\u2019r hyn sy\u2019n wrthun iddo \u2013 er mwyn gweithio."}, {"text_idx": "#000028", "text": "Felly er nad yw\u2019r wladwriaeth gymdeithasol yn bodoli, yn nhermau offer ideolegol y wladwriaeth neoryddfrydol rhaid iddi weithredu fel petai\u2019r wladwriaeth gymdeithasol honno\u2019n dal i fodoli er mwyn ennill cydsyniad ar gyfer yr hyn sydd, yn ei hanfod, yn hunan-ddinistr. Mae sawl modd mae\u2019n ceisio gwneud hyn \u2013 annog defnydd o elusen, dibynnu ar y cyfryngau i wireddu eu hamcanion iddynt, allanoli cynhyrchu i\u2019r (ac manteisio ar adnoddau) byd mwyafrifol, ac yn y blaen \u2013 ond yn y pen draw mae\u2019n dibynnu ar adnoddau meidrol, ac y bydd yr enillion yn ostyngol bob tro: y broblem gyda crebachu\u2019r wladwriaeth yw fod yna derfyn ar yr hyn y gelllid ei breifateiddio."}, {"text_idx": "#000030", "text": "Mae\u2019r cyhoedd \u2013 sydd wedi eu hatomeiddio, eu unigolyddu a\u2019u hynysu \u2013 yn ddibynnol ar drugaredd gwladwriaeth les sydd prin yn bodoli, a gwaethygir hyn mewn argyfwng sy\u2019n dibynnu ar fobileiddio eang o adnoddau os yw am gael ei drechu, o\u2019r math y gellid ond ei gael yn y gorffennol gan dadolaeth y wladwriaeth gyfalafol. Fel y mae Umut Ozkirimli yn ei nodi, efallai nad yw pobl \u2018yn genedlaetholwyr fel y cyfryw, yn bendant ddim o\u2019r math senoffobig cul yr oedd gan Farage mewn golwg, ond rydym i gyd yn \u201cgenedlaethol\u201d wrth edrych at ein gwladwriaeth penodol am gymorth\u2019 [11]. Uwcholeuir felly realiti parhaus:"}, {"text_idx": "#000031", "text": "\u2018ein bod yn ddinasyddion sy\u2019n cael eu hatgoffa\u2019n benodol mai\u2019r wladwriaeth genedlaethol yw\u2019r unig sefydliad sy\u2019n gallu mobileiddio a dosbarthu\u2019r adnoddau sydd eu hangen i frwydro bygythiad mor anferth. Nid yw\u2019r wladwriaeth genedlaethol na chenedlaetholdeb yn mynd i ddod yn o\u0302l, gan nad ydynt wedi mynd yn y lle cyntaf. Gall cenedlaetholdeb \u2013 yr ideoleg \u2013 godi neu ddisgyn yn unol a\u0302 grym disgyrchiant gwleidyddiaeth; y wladwriaeth genedlaethol \u2013 y sefydliad \u2013 yw\u2019r angor disgyrchol sy\u2019n penderfynu ar wleidyddiaeth.\u2019 [12]"}, {"text_idx": "#000032", "text": "Dyma\u2019r grym mae\u2019r wladwriaeth yn ei ddal, er gwaethaf popeth. Y mae naill ai\u2019n dal yr allweddi i isadeiledd \u2018gyhoeddus\u2019 (i\u2019r graddau mae dal yn bodoli) neu\u2019n gallu hwyluso llif cyfalaf breifat gan ddal ein diogelwch fel gwystl. Gall llywodraethau fanteisio ar y ddibyniaeth gyhoeddus hon yn hawdd trwy ei sianeli i ffurf o genedlaetholdeb, un sy\u2019n celu unrhyw oblygiadau o waredu yr angen hwn am wladwriaeth o fewn cyfalafiaeth ryngwladol yr 21G."}, {"text_idx": "#000033", "text": "Felly mae yna gyd-ddibyniaeth ar fecanwaith y wladwriaeth \u2013 neu o leiaf yr atgof \u2018hawntiolegol\u2019 o\u2019r modd mae gwladwriaeth gyfalafol i \u2018fod\u2019 i weithredu \u2013 er mwyn goroesi. Dyma\u2019r rheswm pam y bydd neoryddfrydwyr o hyd yn dibynnu ar, ac yn troi tuag at genedlaetholdeb asgell dde ac awdurdodiaeth, fel y gwelwn ar draws y byd: hyn yw\u2019r oll sydd ganddynt yn weddill, gwacter o ymdeimlad cenedlaetholgar i\u2019w lenwi a mythos a llywodraethiant or-real, yn absenoldeb ffyrdd hen ffasiwn o orfodaeth. Mae rhyddfrydwyr felly\u2019n gaeth rhwng derbyn eu bod wedi methu, a chaniatau i genedlaetholdeb asgell dde awdurdodaidd nad ydynt yn gallu ei reoli fel modd o ymryddhau eu hunain. Fel yr ysgrifenna Dan Evans am ymateb y wladwriaeth Brydeinig:"}, {"text_idx": "#000036", "text": "Mae gan bob cenedl-wladwriaeth ei ddulliau idosyncrataidd o ddefnyddio\u2019r mythos a\u2019r hanes genedlaethol er mwyn cymell ei phobl ac i straffaglu i gadw olwynion cyfalaf (rhyng)wladol i droi. Caiff hyn yn ei dro ei fewnoli gan y cyhoedd \u2013 sydd wedi eu hesgeuluso ac sy\u2019n anobeithio \u2013 fel ffordd o ymdopi. Y dull arferol yw ymateb cyfunol, un sy\u2019n croesddweud gwir natur ro\u0302l y llywodraeth mewn cyfryngu y statws cwo cyfalafol, ac sydd wastad wedi\u2019i ymadfer yn barod gan y wladwriaeth."}, {"text_idx": "#000037", "text": "Gwelir er enghraifft, ymateb yr Unol Daleithiau i ddigwyddiad 9/11, efallai\u2019r unig gynsail arall i\u2019r argyfwng coronafeirws yn yr ystyr o fod yn ddigwyddiad rhyngwladol weledol, \u2018digwyddiad absoliwt\u2019 [13] a ysgwydodd anian yr economi neoryddfrydol. Drwy fewnoliad y mythos Americanaidd wedi\u2019r rhyfel o\u2019r diwylliant prynu dilyffethair, anogwyd Americanwyr cyffredin i roi eu hofnau i un ochr ac i barhau i siopa a mynychu bwytai gan y wladwriaeth fel gweithred gwladgarol a fyddai\u2019n cadw\u2019r economi Americanaidd rhag suddo. Dyma bellach yw\u2019r ymateb lluosog \u2018cenedlaethol\u2019 cyffredin ar gyfer ymosodiadau terfysgol ar draws y Gorllewin ers dau ddegawd: gweithred difeddwl o stoiciaeth, ffurf ar \u2018normalrwydd\u2019 sydd wedi ei ffetisheiddio sy\u2019n gosod anghenion cyfalaf yn uwch na amddiffyn bywydau."}, {"text_idx": "#000038", "text": "Fel y byddai un yn ei ddisgwyl o fythos cenedlaethol mor barhaus, mae modd gweld atseiniau ohono yn yr ymateb i\u2019r Feirws, eto yn ei ffurf mwyaf amlwg yn America, ond hefyd ar draws y byd lleiafrifol yn fwy cyffredinol: dinasyddion yn protestio ar gyfer eu hawl i weithio a chyfrannu i\u2019r economi, i \u2018beidio a\u0302 gadael i\u2019r feirws ennill\u2019, er y niwed amlwg i iechyd unigolion. Yn y modd hwn, mae cenedlaetholdeb yn gweithredu fel rhyw fath o Syndrom Stockholm neu gwlt cargo eang mewn adegau o argyfwng, un sy\u2019n echdynnu syniadau ynghylch cyd-gyfrannogi i ffwrdd o undod, a\u2019u trosi er mwyn homogeneiddio anghenion dynol, fel eu bod yn dorf diwreiddiedig, lle mae cyfryngu \u2018perthynas gymdeithasol ymysg pobl\u2019 [14] \u2013 hynny yw, sioe cyfalafiaeth \u2013 yw\u2019r unig nod cymdeithasol sydd werth ei ystyried. Nid oes dim yn tanlinellu creulondeb o\u2019r modd yr ydym yn byw ar hyn o bryd yn fwy perfeddol na hyn: yr ydym i gyd yn elwa o \u2018gadw\u2019r economi i fynd\u2019, er ei fod yn gosod pob un ohonom mewn perygl o ddal salwch difrifol neu farw neu gyfrannu yn uniongyrchol at ddioddefaint eraill."}, {"text_idx": "#000039", "text": "Yn y dull hwn mae syniadau ynghylch undod a chydgymorth yn cael eu gwrthdroi o ymwybyddiaeth o ofal cymrawdol dros fod dynol arall, a thuag at \u2018ddyletswydd cenedlaethol\u2018 sy\u2019n troi\u2019r sylw yn o\u0302l at ymddygiad unigolion yng ngwasanaeth y Genedl. Daw hyn fel arfer mewn dwy ffurf: mae unigolion naill ai\u2019n cael eu canmol am eu gweithredoedd unigol o arwriaeth aberthol (doctoriaid, nyrsys, athrawon ac yn y blaen) i guddio\u2019r ffaith eu bod yn weithwyr mae eu diogelwch yn cael ei esgeuluso gan y llywodraeth; neu i\u2019r gwrthwyneb, mae \u2018torri\u2019r rheolau\u2019 (megis peidio a\u0302 dilyn canllawiau cyfyngiadau symud) yn caniatau i\u2019r bai ar gyfer yr argyfwng ehangach gael ei osod ar fethiant moesol amryw o unigolion dethol yn hytrach na gweithredoedd y llywodraeth. Er enghraifft, caiff pobl eu barnu am ddychwelyd i\u2019r gwaith sy\u2019n peryglu lledu\u2019r haint ymhellach, a\u0302 darlledwyr cretinaidd a/neu maleisus yn eiddgar i gyfleu hyn fel gweithredoedd hunanol, yn hytrach nac angen amlwg i ennill bywoliaeth yng ngwyneb cyflogwyr a llywodraethau didrugaredd."}, {"text_idx": "#000041", "text": "Tra bo\u2019r mecanwaith hwn wedi taflu cysgod dros bolisi pob llywodraeth wedi\u2019r rhyfel, yma a thramor \u2013 yn sicr fe bwysodd Thatcher ar ei hymwybyddiaeth \u2018Churchilaidd\u2019 ar noswyl rhyfel y Malvinas, er enghraifft \u2013 mae\u2019n bosib mae yn oes llymder mae\u2019r mythos hwn wedi\u2019i ddefnyddio yn ei ffurf mwyaf effeithlon a sinigaidd. Yn yr ystyr gyntaf mae hyn yn fater o ddisgwyliad einioes: y pellaf yr ydym yn teithio mewn amser oddi wrth y Rhyfel, y mwyaf mae\u2019i atgof byw yn gadael ein gafael torfol meidrol. Os yw Y Blitz yn \u2018[diffinio] hunaniaeth genedlaethol Brydeinig\u2019, fel yr ysgrifennodd Tom Whyman, mae hyn yn ei wneud \u2018yn fwy nawr o bosibl, gan fod cyn lleied o bobl yn fyw sydd a\u0302\u2019r gallu i\u2019w gofio.\u2019 Unwaith y daw yn ffenomen sy\u2019n seiliedig ar nostalgia torfol, yn hytrach na phrofiad bywyd unigol, gall gynnwys ei fythos gael ei offerynnu fwyfwy."}, {"text_idx": "#000042", "text": "Eto ar lefel arall mae\u2019n ganlyniad arall o\u2019r modd y mae realaeth cyfalafol wedi\u2019i wreiddio ymhellach, yn yr ystyr, fel y dywed Fisher, y \u2018daw grym realaeth cyfalafol yn rhannol o\u2019r modd mae cyfalafiaeth yn cynnwys ac yn llyncu\u2019r hanes blaenorol i gyd\u2019[15]. Mewn cyflwr o\u2019r fath, daw gweithredu cenedlaetholdeb a\u2019i hanes yn modus operandi, ei unig fodd posib o fynnu grym yn erbyn realiti dogma methiedig. Caiff hanesion unigol eu sathru, a\u2019u hailffurfio i lunio Naratif Cenedlaethol. Fel mae Angus Calder yn ei nodi yn The Myth of the Blitz (wedi\u2019i gymryd o On Living in an Old Country gan Patrick Wright):"}, {"text_idx": "#000050", "text": "\u2018Roedd rhyfel dosbarth yn fyw ac yn iach yn ystod y rhyfel \u2013 roedd llawer o\u2019r cyfoethog a\u2019r pwerus yn ofni aflonyddwch i fusnes neu chwyldro yn fwy na ffasgiaeth \u2013 dyna un rheswm pam roedd Churchill angen cefnogaeth Llafur i erlyn y rhyfel. Roedd rhaid i bobl ddosbarth gweithiol frwydro am bopeth o fynediad at lochesi cyrch awyr, i dai, dros gyflog, cyflog cyfartal ac i gadw\u2019r heddlu a\u2019r wardeiniad allan o lochesi mawr\u2019."}, {"text_idx": "#000051", "text": "Daeth pobl ynghyd yn ystod y rhyfel, roedd gweithredu torfol, roedd aflonyddwch wedi\u2019i gyfeirio at y wladwriaeth. Fel mae Calder yn ei nodi \u2018roedd israddio \u2018menter rydd\u2019 o blaid cymunedoliaeth bob amser ynghudd yn strwythur y Myth, yn ei sail wrth wrthwynebu gwerthoedd \u2018Seisnig\u2019 (neu \u2018Brydeinig\u2019) i\u2019r rhai a briodolir i Natsiaeth\u2019 [21], a chyfrannodd hyn at \u2018y Myth datblygol yn aml yn [cymryd arno] gymeriad sosialaidd, radicalaidd.\u2019 [22]"}, {"text_idx": "#000054", "text": "\u2018Fel cerddor medrus, tynnodd meistr cenedlaetholdeb Prydeinig y teimladau hyn yr oedd eisioes yn eiddo i filiynau o\u2019i ddeiliaid, a\u2019u cysylltu\u2019n ofalus gyda hi ei hun. Yr edmygedd rydyn ni gyd wedi\u2019i deimlo tuag at weithwyr rheng flaen, sy\u2019n peryglu eu bywydau i ofalu amdanom a\u2019n bwydo ni. Y llawenydd rydyn ni gyd wedi\u2019i deimlo wrth sylwi ar enfysau plant yn llenwi ffenestri wrth wneud ein hymarfer corff dyddiol a ganiateir. Yr ofn rydyn ni i gyd wedi\u2019i deimlo wrth i ni edrych i fyw llygaid marwolaeth ein hanwyliaid."}, {"text_idx": "#000057", "text": "\u2018mae\u2019r ymdeimlad hwn o fod mor dlawd yn faterol ag yr ydym, rydym yn freintiedig fodd bynnag yn ein hunaniaeth fel cynhaliwyr llinach cenedlaethol byd-hanesyddol, ond gall fod yn gysur. Mae\u2019n rhoi ymdeimlad o werth i fywydau pobl, rhywbeth y gallant ei gadarnhau ac y maent yn teimlo y gallant fod yn falch ohono. O gyfosod y cefndir o bobl yn cymryd popeth sydd ganddynt o werth, mae\u2019n ddealladwy bod y cymunedau hyn yn ddig gyda\u2019r chwith sydd am eu hamddifadu o hyn hyd yn oed."}, {"text_idx": "#000071", "text": "Mae\u2019r cyfleoedd sydd yno i danseilio a datgymalu y myth hwn oddi fewn er hynny yn ddigalon o bitw. Ni ellir diorseddu y llywodraeth Johnsonaidd, a hyd yn oed tu hwnt i fwyafrif llethol y weinyddiaeth bresennol, mae\u2019r wlad hon yn ymddangos fel ei bod yn gaeth i lywodraeth Doriaidd diderfyn. Ni fydd dim edifeirwch o\u2019r gyfundrefn ddominyddol hon: nid yw plaid cyfalafiaeth dilyffethair a gorthrwm cymdeithasol a\u0302\u2019r arfau ideolegol i allu gorchfygu\u2019r argyfwng, eto ni wnaent gydnabod yr atebion sydd tu hwnt i\u2019w gafael oherwydd eu malais a\u2019u balchder greddfol. Mae\u2019r haerllugrwydd sefydliadol hwn wedi ei ddwysau gan wewyr cyhoeddus realaeth-gyfalafol, ac o ganlyniad, fel y dywed Andy Beckett:"}, {"text_idx": "#000077", "text": "Hyd yn oed wedyn, hyd yn oed wedi hynny, nid oes sicrwydd o ateb blaengar a fydd yn gwneud ei hun yn hyfyw drwy newidiadau arwynebol o uniongrededdau presennol a gweithredoedd y wladwriaeth. Fel y mae Laurie Macfarlane yn ei rybuddio, \u2018dylai\u2019r rheiny sydd wedi treulio blynyddoedd yn breuddwydio am fyd y tu hwnt i neoryddfrydiaeth feddwl ddwywaith cyn dathlu,\u2019 oherwydd \u2018nid oes tystiolaeth bod gweithred gwladwriaeth yn arwain at ganlyniadau cymdeithasol blaenllaw. Ac yn debyg i\u2019r cwymp ariannol ar ddiwedd 2000au, yr unig beth all \u2018Prydeindod\u2019 ei gynnig fel ffordd ymlaen ar y pwynt hwn yw troi tuag at ffasgiaeth:"}, {"text_idx": "#000078", "text": "\u2018Y dde awdurdodaidd, ac nid y chwith blaengar, a lwyddodd i ennill lle mewn sawl gwlad. Gellid dweud yr un peth am y Dirwasgiad Mawr yr 1930au. Wrth i lywodraethau ymdrechu i ddelio a\u0302\u2019r argyfwng economaidd ar raddfa a fyddai\u2019n gallu blaenori\u2019r ddau, mae arwyddion y gall grymoedd awdurdodaidd fuddio ohonynt unwaith eto.\u2019"}, {"text_idx": "#000079", "text": "Mae yna ddarn arloesol o Capitalist Realism gan Mark Fisher, sy\u2019n cael ei rannu\u2019n aml mewn amryw gyd-destunau (yn fwyaf diweddar yn Egress Matt Colquhoun, gyflwyniad arbennig a hynod bersonol i waith Fisher). Mae\u2019n dweud:"}, {"text_idx": "#000081", "text": "Mae\u2019r dilechdid o \u2018ddinistrio\u2019 a \u2018chreu\u2019 yn allweddol yma: nid yw\u2019n ddigon i \u2018esbonio\u2019 fod yr hyn yr ydym yn ei alw\u2019n wleidyddiaeth (hynny yw \u2018dosbarthiad y synhwyrol\u2019, i fenthyg eto o Ranciere) yn ymddangosiadol, rhithiol ac yn gymyliad o amodau-bywyd go iawn yn ein modd o gynhyrchu. Rhaid i ni ddymchwel yr adeiladwaith: i ymatal rhag \u2018siarad am ddiwedd realaeth gyfalafol ac yna pwyntio tuag ato\u2018 ac ysgubo popeth i ffwrdd gydag ef. \u2018Beth sydd ei angen\u2019 medd Colquhoun, gan gymryd syniad Fisher, \u2018yw proses tandem o losgi ffug ymwybyddiaeth ynghyd ag ef\u2019.[25]"}, {"text_idx": "#000085", "text": "\u2018Felly, nid yw newid ein gwerthoedd a\u2019n ffordd o drefnu\u2019r economi \u2013 sef cyfalafiaeth \u2013 yn freuddwyd gwrach neu rhyw gastell yn yr awyr, ond yn anghenraid digwestiwn os yw\u2019r blaned a\u2019r ddynoliaeth am oroesi. Ni all \u201ccanolbleidiaeth\u201d gymhedrol ein helpu-mae angen chwyldro ecolegol byd-eang arnom. Mae\u2019r coronafeirws, er ei fod yn drychineb ddynol digynsail, wedi rhoi glasbrint inni, trwy hap a damwain, o sut i oresgyn y sefyllfa. Rhaid inni achub ar y cyfle unigryw hwn, a dechrau brwydro nawr."}, {"text_idx": "#000090", "text": "Felly, rydym wedi rhagdybio yma nad oes modd tanseilio neu darfu ar realaeth gyfalafol mewn unrhyw fodd ystyrlon. Y Feirws yw\u2019r bennod ddiweddaraf sydd, heblaw am newydd-deb ei raddfa, yn glynu at y modd mae cyfalaf wedi ymateb i bob argyfwng arwyddocaol mae wedi\u2019i wynebu dros y degawdau diwethaf. Eto, wrth adnabod y prif arfau ideolegol mae\u2019r uniongrededd hwn yn cael eu cynnal ganddynt \u2013 yr hyn yr ydym yn ei alw yn Fyth Brydeinig \u2013 gallwn amgyffred o bosib \u2018ofodau posibilrwydd\u2019[27] y gellir eu hollti. Hynny yw, os yw sefydliadau \u2018Prydeindod\u2019 a\u2019r wladwriaeth Brydeinig yn fecanwaith y mae realaeth gyfalafol yn sefydlu\u2019i hun drwyddi ar yr ynysoedd hyn, oni allwn fod yn uchelgeisiol a gwaredu y sefydliadau hyn?"}, {"text_idx": "#000093", "text": "Mae canlyniadau bob dydd y neilltuaeth hyn bellach yn eglur inni: mae degawdau, os nad canrifoedd o fythos o ymffrost cenedlaethol, yn ein haflonyddu ni trwy ddiolch i\u2019r Feirws. Mae pobl yng Nghymru wedi marw oherwydd eu bod yn Brydeinwyr. Mae pobl yn Lloegr wedi marw oherwydd eu bod yn Brydeinwyr. Ar draws yr ynysfor hwn, mae pobl wedi cwympo wrth law feirws angeuol oherwydd yr hyn y mae\u2019r Myth Brydeinig yn ei gynrychioli."}, {"text_idx": "#000094", "text": "Dylai pawb ar yr ynysoedd hyn ymwrthod a\u0302\u2019r Myth hwn a\u2019i sefydliadau er lles ein hiechyd cyfunol, ac y bydd angen cydweithio yn yr ymwrthodiod hwn: ar draws cenhedloedd, ardaloedd a ffiniau o bob maint. Yn yr Alban, mae wedi bod yn glir ers tro mai annibyniaeth yw eu dull mwyaf grymus o ddianc. Fel y mae Hatherley yn ei arsylwi ynghylch y cais am annibyniaeth (a fethodd, ond yn sicr sydd ond wedi\u2019i oedi) yn 2014, ei fod yn eglur fod:"}, {"text_idx": "#000106", "text": "I ddychwelyd at Fisher a\u2019i waith sydd wedi ymdreiddio i\u2019r traethawd hwn am y tro olaf: yn Acid Communism, ei waith anorffenedig a gyhoeddwyd wedi\u2019i farwolaeth sydd yn gynllun ar gyfer gadael realaeth gyfalafol, mae\u2019n distyllu pwrpas hanfodol yr hyn sydd angen ei adeiladu os ydym am ddianc rhag ein trychinebau cynyddol:"}, {"text_idx": "#000107", "text": "\u2018Yn hytrach na cheisio goresgyn cyfalafiaeth, dylem ganolbwyntio ar yr hyn y dylai cyfalafiaeth wastad ei rwystro: y gallu cyfunol i gynhyrchu, gofalu a mwynhau.\u2019 [31]"}, {"text_idx": "#000108", "text": "Dyma yw gwir \u2018ystyr\u2019 y Feirws \u2013 y gwerthoedd ataliedig yr ydym i gyd yn amlwg yn dyheu amdanynt, er bod cyfalaf yn \u2018angenrheidiol ac yn gyson [yn rhwystro] cynhyrchiad ein cyfoeth cyfunol\u2019.[32] Rydym wedi profi ein gallu ar gyfer undod; mae\u2019r sefydliadau sydd yn llywodraethu arnom wedi profi eu gallu i\u2019w ddinistrio. Mae gennym ddewis i wneud er mwyn i\u2019r system euog hwn ddarfod \u2013 felly gadewch i ni ddianc rhagddo."}]